आसामाव मोनथाम खोलोबनि भट लानाय जागोन। बिदिनो 27 मार्स खालि मोन 47 बियाबाव, 1 एप्रिल खालि मोन 39 बियाबाव आरो 6 एप्रिल खालार खालि मोन 40 बियाबाव भट लानाय जागोन। गुबुन फारसे तामिलनाडु, केराला आरो पुडुसेरी रायजोयाव फैगौ एप्रिल दाननि 6 खालाराव मोनसे खोलोबाव सानसेयावनो भट लानाया जागोन। बेरा फारसे खाथि रायजो पश्चिम बंगआव मोन 8 खोलोबाव भट लानाय जागोन। मिथिनाय बादिब्ला पश्चिम बंग रायजोयाव फैगौ मार्स 27 आरो एप्रिलनि 1,6,10,17,22,26 आरो 29 खालाराव भट लानाय जागोन। गासैबो रायजोनि भट साननाया फैगौ 2 मे’याव जागोन। पश्चिम बंगआव मोन 8 खोलोबाव भट लानो बिसायख’थि आयगा लानाय थिरांथाखौ रायजोनि खुंथायाव थानाय तृणमूल कांग्रेस दोलोआ गोबां हेंथा होदोंमोनब्लाबो बिजेपि दोलोखौ बरायनाय नुनो मोन्दों। बिसायख’थिनि साना खाथि सफैथारनायनि लोगो-लोगो गासैबो रायजोयाव बिसायख’थिनि सावगारिया स्रां जाबोनो हमदोंसै। आसामाव खुंथायाव थानाय बिजेपि दैदेननाय लोगोयारि दोलोनिथिं गोबां नारसिनथायनि गोहोम खोख्लैदों बेरेखा हानजा कांग्रेस दोलोजों दाजानाय जथायमा हानजाया। जथायमा हानजायाव कांग्रेस दोलोनि अनगायै ए आइ इउ डि एफ, मोनथाम सिपिआइ दोलो, आन्सलिक गण मर्साजों लोगोसे बिपिएफ दोलोया थाफादेरनायाव खुंथायनि लोगोयारि हानजाया थारैनो साननांगौ जानानै फैदों। जियानो जाया मानो आसामाव बिधान सभा बिसायख’थिखौ लानानै राजखान्थि दोलोफोर, दैदेनगिरिफोरा भटारफोरखौ गोसो बोनो थाखाय बायदि खायदा बाहायनाय नुनो मोन्दों। नुनायाव खुंथायाव थानाय दोलोनि जानानै बिसायख’थि फोसावनायाव हादरनि गाहाइ मन्थ्रि, नखर मन्थ्रिजों लोगोसे दैदेनगिरि-मावथिफोरा आसामाव फैदों। बिनि थाखाय सोरखारा हेलिपेड, जौस्रांनि लुनायनि मुङाव लाख-लाख रां खरसा खालामनानै गोबां जायगानिफ्राय मानसि लाबोनानै जाहो-लोंहो खालामदों। नाथाय जा समाव आसामनि खायसे सुबुंफोरा दैबानायाव दै लोमजानानै थाना उखैहाब-गांहाब थानाय समाव बिसोर बादि दैदेनगिरि-मावथिफोरा नायफिनायनि सम गैयामोन होननानै अजद सिखांदों। दा आसामाव फिन दैबाना जानाय नंला होननानै नखर मन्थ्रिआ बुंनाया बिसायख’थिनि मोनसे दैनि फेंफोनासो नामा ? बिनिखायनो फैगोन बिसायख’थियाव रायजोफोरा सोरनो भट होगोन बिनि सायाव गोबां बिबान दं ! दा भटारफोरा राजखान्थि दोलोनि दैदेनगिरि आरो मावथिफोरनि गोदै रावआव भट होनायनि सम नङा। बिसोरनि गोदै रावनि सायाव भटार रायजो-राजाफोरा गोबां खेब सानै हयै गावनि बेसेन गोसा भटखौ सोरनोबा होनानै मोनसे मोजां आरो गोगो सोरखार दानो होनायनिसो सम । बिनिखायनो फैबाय थानाय बिसायख’थियाव सोर बिजाथिनो भट होगोन बेखौ गोबां खेब साननानै होयोब्ला बे भटआ ओरैनो थांनाय नङा होननानै साननो हायो । जियानो जाया मानो आसामाव बिसायख’थिया गोजोनै गोजोन खुंफुंलांनो हाथों बेखौ बयबो मिजिंथियो । बेखौ जाफुं होनायाव रायजोफोरनि बिफावा जोबोर गोनां जानानै फैदों ।